**Ministru kabineta noteikumu projekta “Grozījums Ministru kabineta 2017.gada 28.februāra noteikumos Nr.109 “Noteikumi par profesionālās darbības pārkāpumiem”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ņemot vērā īstenoto administratīvās atbildības regulējuma reformu, šo noteikumu projekta mērķis ir papildināt Ministru kabineta 2017.gada 28.februāra noteikumu Nr.109 “Noteikumi par profesionālās darbības pārkāpumiem” (turpmāk – noteikumi) pielikuma 2.tabulā ietverto profesionālās darbības pārkāpumu sarakstu, kas paredz kandidāta vai pretendenta izslēgšanu no iepirkuma vai koncesijas procedūras, ar atbilstošām nozaru normatīvajos aktos noteiktajām administratīvās atbildības normām.Noteikumu grozījums attiecībā uz pielikuma 2.tabulas 11.punktu daļā par Autopārvadājumu likuma piemērošanu stājas spēkā vienlaikus ar likumu “Grozījumi Autopārvadājumu likumā”, kā arī grozījums attiecībā uz šīs tabulas 17. un 18.punktu daļā par Stratēģiskas nozīmes preču aprites likumu stājas spēkā vienlaikus ar likumu “Grozījumi Stratēģiskas nozīmes preču aprites likumā”; noteikumu grozījums pārējā daļā stājas spēkā nākamajā dienā pēc tā izsludināšanas – publicēšanas oficiālajā izdevumā “Latvijas Vēstnesis”.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Saeimas 2018.gada 25.oktobrī pieņemtā Administratīvās atbildības likuma 2.panta trešā daļa un pārejas noteikumu 1.punkts.Publisko iepirkumu likuma 42.panta astotā daļa, Sabiedrisko pakalpojumu sniedzēju iepirkumu likuma 48.panta trešā daļa un Publiskās un privātās partnerības likuma 37.panta astotā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Saeimas 2018.gada 25.oktobrī pieņemtā Administratīvās atbildības likuma 2.panta trešo daļu, šī likuma pārejas noteikumu 1.punktu un Saeimas 2019.gada 12.decembrī pieņemto likumu “Grozījums Administratīvās atbildības likumā” ar 2020.gada 1.jūliju Latvijas Administratīvo pārkāpumu kodekss (turpmāk – LAPK) zaudē spēku un administratīvie pārkāpumi tiek noteikti attiecīgo nozari regulējošos likumos un pašvaldību saistošajos noteikumos.Publisko iepirkumu likuma 42.panta astotajā daļā, Sabiedrisko pakalpojumu sniedzēju iepirkumu likuma 48.panta trešajā daļā un Publiskās un privātās partnerības likuma 37.panta astotajā daļā ir noteikts deleģējums Ministru kabinetam noteikt to profesionālās darbības pārkāpumu sarakstu, par kuriem tiek paredzēta izslēgšana no iepirkuma vai koncesijas procedūras. Atbilstoši šim deleģējumam noteikumos citstarp ir noteikti arī LAPK minētie pārkāpumi (noteikumu pielikuma 2.tabula), kas atzīstami par smagiem profesionālās darbības pārkāpumiem, par kuriem pasūtītājs, sabiedrisko pakalpojumu sniedzējs vai koncesijas procedūras komisija var izslēgt kandidātu vai pretendentu no turpmākās dalības iepirkuma vai koncesijas procedūrā. Saskaņā ar Publisko iepirkumu likuma 42.panta trešās daļas 2.punktu, Sabiedrisko pakalpojumu sniedzēju iepirkumu likuma 48.panta ceturtās daļas 2.punktu un Publiskās un privātās partnerības likuma 37.panta trešās daļas 2.punktu kandidātu vai pretendentu neizslēdz no dalības iepirkuma vai koncesijas procedūrā, ja no dienas, kad kļuvis neapstrīdams un nepārsūdzams tiesas spriedums vai citas kompetentas institūcijas pieņemts lēmums saistībā ar kādu no noteikumos ietvertajiem pārkāpumiem, līdz pieteikuma vai piedāvājuma iesniegšanas dienai ir pagājuši 12 mēneši. Turklāt arī, piemēram, Administratīvās atbildības likuma pārejas noteikumu 2. un 4.punkts nosaka, ka līdz Administratīvās atbildības likuma spēkā stāšanās dienai uzsāktās procesuālās darbības un sodi tiek noteikti atbilstoši LAPK.Ievērojot minēto, ir konstatējams, ka administratīvās atbildības regulējuma reformas rezultātā ir nepieciešams papildināt noteikumu pielikuma 2.tabulu, papildus jau noteiktajām LAPK normām ietverot arī tām pēc būtības atbilstošās nozaru normatīvajos aktos noteiktās pārkāpumu normas. Attiecīgi noteikumu projektā ir nepieciešams saglabāt noteikumu pielikuma 2.tabulā ietvertās LAPK normas, ņemot vērā arī publisko iepirkumu regulējumā noteikto par termiņu (periodu), kādā kandidāta vai pretendenta iepriekšējā sodāmība ir pamats tā izslēgšanai no dalības iepirkuma vai koncesijas procedūrā. Tāpat gadījumā, ja pieteikumu vai piedāvājumu iesniegšana notiek pirms Administratīvās atbildības likuma spēkā stāšanās, bet kandidātu vai pretendentu vērtēšana notiek pēc šī likuma spēkā stāšanās, pasūtītājs un sabiedrisko pakalpojumu sniedzējs atbilstoši iepirkuma dokumentācijā noteiktajam kandidāta vai pretendenta izslēgšanas iemeslam (pārkāpumam) veic pārbaudi, vai nepastāv sodāmība gan attiecībā uz noteikumu projektā norādīto LAPK normu, gan arī attiecībā uz pārkāpumam atbilstošo nozares normatīvajā aktā noteikto normu (vai normām). Vienlaikus pasūtītājam saglabājas pienākums spēt pamatot, ka papildus piemērojamie izslēgšanas nosacījumi (profesionālās darbības pārkāpumi) ir saistīti ar konkrēto iepirkuma priekšmetu. Kandidāts vai pretendents var tikt izslēgts no dalības iepirkuma vai koncesijas procedūrā arī gadījumā, ja tas ir sodīts tikai atbilstoši vienai attiecīgā likuma panta daļai, kas ir norādīta pielikuma 2.tabulā, proti, lai kandidātu vai pretendentu varētu izslēgt, nav nepieciešams konstatēt sodāmību attiecībā uz vairākām pielikuma 2.tabulā ietvertajām normām, tai skaitā nozares normatīvā akta ietvaros. Līdz ar to pasūtītājam ir jāvērtē, kuri pārkāpumu regulējošie normatīvie akti, tai skaitā to panti vai pantu daļas, kas ir ietverti noteikumu projektā, attiecas uz konkrēto iepirkuma priekšmetu. Noteikumu projekta izstrādi un saturu ietekmē kopējais administratīvo pārkāpumu dekodifikācijas process, proti, cik savlaicīgi tiek veikti nozaru normatīvajos aktos grozījumi un kāds ir pārņemto normu saturs. Tomēr, ņemot vērā Iepirkumu uzraudzības biroja sniegto statistiku par piegādātāju noraidīšanas iemesliem, ir pamats prezumēt, ka iepirkumu ietvaros noteikumi netiek aktīvi piemēroti, tādējādi noteikumu projekta vēlāka izstrāde nevarētu radīt būtiski nelabvēlīgu ietekmi pasūtītāju un sabiedrisko pakalpojumu sniedzēju darbībā. Proti, 2019.gadā pasūtītāji un sabiedrisko pakalpojumu sniedzēji nav noraidījuši nevienu piegādātāju, pamatojoties uz noteikumu pielikumā norādītajiem pārkāpumiem un noziedzīgajiem nodarījumiem. Finanšu ministrija ir apkopojusi institūciju sniegto informāciju par noteikumu pielikuma 2.tabulā norādīto LAPK normām atbilstošo turpmāk regulējošo nozaru normatīvajiem aktiem, tai skaitā to pantiem un pantu daļām. Apkopojot šo informāciju, ir secināms, ka nepieciešamo izmaiņu apjoms attiecībā uz noteikumu pielikuma 2.tabulu ir būtisks, tādēļ šī tabula ir izsakāma jaunā redakcijā, vienlaikus saglabājot un nepaplašinot jau esošo pārkāpumu nosaukumus (saturu) un secību. Ņemot vērā, ka piegādātājs par pārkāpumiem var tikt sodīts atbilstoši dažādiem normatīvajiem aktiem, noteikumu pielikuma 2.tabulas kolonnas nosaukums “Atbilstošais Latvijas Administratīvo pārkāpumu kodeksa pants” noteikumu projektā tiek aizstāts ar nosaukumu “Atbilstošais tiesiskais regulējums”.Vienlaikus no apkopotās informācijas ir konstatējams, ka nozaru normatīvajos aktos netiek pārņemts regulējums, kas ir ietverts LAPK 156.4, 201.16 un 201.17 pantā (proti, 1) par patvaļīgu tirdzniecības vai maksas pakalpojumu atsākšanu, 2) par tādu preču izmantošanu citiem mērķiem bez muitas iestādes atļaujas, kurām piešķirti muitas nodokļu un citu muitas maksājumu atvieglojumi, 3) par darbībām, kuru rezultātā nav samaksāti pilnā apjomā muitas nodokļi un citi muitas maksājumi). Lai nodrošinātu tiesisko noteiktību un, ņemot vērā, ka kandidātam vai pretendentam šāda sodāmība var būt, pasūtītājam un sabiedrisko pakalpojumu sniedzējam ir tiesības piemērot šādu izslēgšanas noteikumu, ja tas ir saistīts ar iepirkuma priekšmetu un nav iestājies noilguma termiņš, tai skaitā publisko iepirkumu regulējuma ietvaros. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, Ārlietu ministrija, Ekonomikas ministrija, Izglītības un zinātnes ministrija, Labklājības ministrija, Satiksmes ministrija, Tieslietu ministrija, Veselības ministrija, Vides aizsardzības un reģionālās attīstības ministrija, Zemkopības ministrija, Valsts ieņēmumu dienests un Iepirkumu uzraudzības birojs. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Aptuveni 2335 pasūtītāji Publisko iepirkumu likuma izpratnē un aptuveni 219 sabiedrisko pakalpojumu sniedzēji Sabiedrisko pakalpojumu sniedzēju iepirkumu likuma izpratnē, un juridiskas un fiziskas personas, kas piedāvā tirgū pakalpojumus, preces un būvdarbus un kas piedalās publiskajos iepirkumos (to precīzu skaitu nav iespējams noteikt). |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektam nav ietekmes uz tautsaimniecību un administratīvo slogu. Elektronisko iepirkumu sistēmā papildus informācijai par piemērotajiem sodiem atbilstoši LAPK tiks norādīta arī informācija par piemērotajiem sodiem atbilstoši nozaru normatīvajiem aktiem.  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | 2019.gada 14.oktobrī tika publicēta informācija par noteikumu projekta izstrādi Finanšu ministrijas tīmekļvietnes sadaļā “Sabiedrības līdzdalība” – “Tiesību aktu projekti” – “Publisko iepirkumu politika”, līdz ar to sabiedrības pārstāvji var līdzdarboties projekta izstrādē, rakstveidā sniedzot viedokļus par projektu.Noteikumu projekts pēc tā izsludināšanas Valsts sekretāru sanāksmē ir publiski pieejams Ministru kabineta tīmekļvietnes sadaļā “Tiesību aktu projekti”. |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties noteikumu projekta izstrādē, rakstveidā sniedzot viedokļus par noteikumu projektu. |
| 3. | Sabiedrības līdzdalības rezultāti | Sabiedrības pārstāvju iebildumi un priekšlikumi nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts reģionālās attīstības aģentūra un Iekšlietu ministrijas Informācijas centrs |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neietekmē pārvaldes funkcijas un institucionālo struktūru, kā arī cilvēkresursu nodrošinājumu. |
| 3. | Cita informācija | Nav. |

Finanšu ministrs J.Reirs

Jaunroze 67095587

liene.jaunroze@fm.gov.lv